২০২৫ কলকাতা গণধর্ষণ

২০২৫ সালের ২৫ জুন দক্ষিণ কলকাতার সাউথ ক্যালকাটা ল কলেজে এক ২৪ বছর বয়সী ছাত্রীকে ক্যাম্পাসের ভেতরে গণধর্ষণের অভিযোগে চাঞ্চল্য ছড়ায়। অভিযোগে জানা যায়, কলেজেরই এক প্রাক্তন ছাত্র এবং দুই বর্তমান ছাত্র এই অপরাধে যুক্ত। এই ঘটনার পর শহর জুড়ে তীব্র প্রতিক্রিয়া, প্রতিবাদ ও রাজনৈতিক বিতর্ক সৃষ্টি হয়।

পটভূমি 
২০২৫ সালের ২৫শে জুন, বুধবার সন্ধ্যায় সাউথ ক্যালকাটা ল কলেজের ক্যাম্পাসের ভেতরে এই দুর্ভাগ্যজনক ঘটনাটি ঘটে। অভিযোগকারিণী ছাত্রী তার পরীক্ষা সংক্রান্ত কিছু জরুরি কাজ সম্পন্ন করতে কলেজে এসেছিলেন। এই কাজ শেষে যখন তিনি ফেরার প্রস্তুতি নিচ্ছিলেন, তখনই তাকে আক্রমণের শিকার হতে হয়। জানা গেছে, পুরো ঘটনাটি সন্ধ্যা ৭:৩০ থেকে রাত ১০:৫০ এর মধ্যে ঘটেছিল। এই দীর্ঘ সময় ধরে কলেজের অভ্যন্তরে, বিশেষ করে নিরাপত্তা কর্মীর কক্ষে, তাকে আটকে রেখে ধর্ষণ করা হয় বলে অভিযোগ উঠেছে।

অভিযোগ 
নির্যাতিতা ছাত্রী ঘটনার পরপরই কসবা থানায় একটি বিস্তারিত লিখিত অভিযোগ দায়ের করেন। তার অভিযোগে, সাউথ ক্যালকাটা ল কলেজের প্রাক্তন ছাত্র মনোজিত মিশ্র (যার বয়স ৩১ বছর) এবং দুজন বর্তমান ছাত্র জাইব আহমেদ (১৯) ও প্রমিত মুখোপাধ্যায় (২০)-এর বিরুদ্ধে তাকে গণধর্ষণের অভিযোগ আনা হয়েছে। অভিযোগপত্রে বলা হয়েছে যে, অভিযুক্তরা ছাত্রীকে জোরপূর্বক টেনে নিরাপত্তা কর্মীর ঘরে নিয়ে যায় এবং সেখানেই পালাক্রমে তাকে ধর্ষণ করে।

ছাত্রীটি জানান, তিনি নিজেকে বাঁচানোর জন্য বারবার কাঁদেন, অনুরোধ করেন, এমনকি মনোজিতের পা ধরেন। কিন্তু তাতে কোনও লাভ হয়নি। বরং, তাকে হুমকি দেওয়া হয় যে যদি তিনি কাউকে কিছু বলেন, তবে ধর্ষণের সময় তোলা ভিডিও সামাজিক মাধ্যমে ছড়িয়ে দেওয়া হবে। এছাড়াও বলা হয়, তার প্রেমিককে মেরে ফেলা হবে এবং তাঁর বাবাকে মিথ্যা মামলায় ফাঁসিয়ে গ্রেফতার করা হবে।

অভিযোগে আরও উল্লেখ করা হয়েছে যে ধর্ষণের সময় তাকে আঘাত করা হয়, তাঁর শরীরে হকিস্টিক দিয়ে আঘাতের চেষ্টা করা হয় এবং তাঁর গায়ে কামড় ও নখের আঁচড় দেওয়া হয়। ছাত্রীটি জানিয়েছেন যে, এই ঘটনায় তিনি প্রবল আতঙ্কে শ্বাসকষ্টে ভুগতে শুরু করেন এবং ইনহেলার চেয়ে কিছুটা স্বস্তি পান। এরপর তিনি পালাতে চাইলেও অভিযুক্তরা তাঁকে আবার গার্ডরুমে ফিরিয়ে নিয়ে যায় এবং পুনরায় নির্যাতনের মুখোমুখি হতে হয়।

পুলিশি তদন্ত ও গ্রেফতার 
ঘটনার পরদিন ভুক্তভোগী কসবা থানায় লিখিত অভিযোগ দায়ের করেন। প্রাথমিক পর্যায়ে, অভিযোগের ভিত্তিতে প্রধান তিন অভিযুক্ত মনোজিত মিশ্র, জাইব আহমেদ এবং প্রমিত মুখোপাধ্যায়কে গ্রেফতার করা হয়। পরবর্তীতে, কলেজের নিরাপত্তারক্ষী পিনাকী বন্দ্যোপাধ্যায়কেও (৫৫ বছর বয়সী) গ্রেফতার করা হয়। পুলিশ সূত্রে জানা যায়, পিনাকী বন্দ্যোপাধ্যায়ের বয়ানে অসঙ্গতি এবং ঘটনার সময় তার নিষ্ক্রিয় ভূমিকা এই গ্রেফতারের অন্যতম কারণ ছিল। এই মামলার সুষ্ঠু ও দ্রুত তদন্ত নিশ্চিত করতে কলকাতা পুলিশ একটি পাঁচ সদস্যের বিশেষ তদন্তকারী দল (সিট) গঠন করেছে, যার নেতৃত্ব দিচ্ছেন কলকাতা পুলিশের অ্যাসিস্ট্যান্ট পুলিশ কমিশনার প্রদীপকুমার ঘোষাল।

ঘটনার পরপরই তদন্তকারী দল কলেজের ইউনিয়ন রুম, ওয়াশরুম এবং নিরাপত্তা কর্মীর কক্ষ নিবিড়ভাবে পরিদর্শন করে। ঘটনাস্থল থেকে তদন্তকারীরা ছেঁড়া চুল এবং ধস্তাধস্তির বেশ কিছু প্রমাণ উদ্ধার করেছেন।ঘটনার পর পরই ভুক্তভোগী ছাত্রীর মেডিকেল পরীক্ষার ব্যবস্থা করা হয়। এই পরীক্ষায় ধর্ষণের প্রমাণ মেলে। ছাত্রীর শরীরে জোরপূর্বক যৌনসঙ্গমের চিহ্ন, দাঁতের কামড়, নখের আঁচড় এবং আঘাতের দাগ পাওয়া যায়। গ্রেফতারকৃত সকল অভিযুক্তকে আলিপুর আদালতে হাজির করা হয় এবং আদালত তাদের পুলিশ হেফাজতে রাখার নির্দেশ দেয়।

এছাড়াও, পুলিশ কলেজ কর্তৃপক্ষের দায়িত্ব ও গাফিলতির বিষয়েও তদন্ত শুরু করেছে। কেন কলেজ ক্যাম্পাসে সন্ধ্যার পর নিরাপত্তা ছিল না, কেন একজন প্রাক্তন ছাত্র ও অস্থায়ী কর্মী ইউনিয়ন রুমে উপস্থিত ছিলেন, এসব প্রশ্নও উঠে এসেছে। পাশাপাশি, এই ঘটনার প্রেক্ষিতে কলেজ কর্তৃপক্ষ জানায়, তারা ঘটনার ব্যাপারে অবগত ছিল না এবং অভিযুক্তের বিরুদ্ধে প্রমাণ পাওয়া গেলে কঠোর ব্যবস্থা নেওয়া হবে।

রাজনৈতিক ও সামাজিক প্রতিক্রিয়া 
এই গণধর্ষণের ঘটনা সামনে আসার পর থেকেই রাজ্য জুড়ে নারী নিরাপত্তা পরিস্থিতি এবং পুলিশের ভূমিকা নিয়ে তীব্র সমালোচনা ও বিতর্ক শুরু হয়। বিরোধী রাজনৈতিক দলগুলো, বিশেষ করে ভারতীয় জনতা পার্টি (বিজেপি), এই ঘটনার তীব্র নিন্দা জানায় এবং প্রতিবাদে সরব হয়। বিজেপি রাজ্য সভাপতি এবং কেন্দ্রীয় মন্ত্রী সুকান্ত মজুমদার সহ বিজেপি কর্মীরা এই ঘটনার প্রতিবাদে কসবা থানার সামনে বিক্ষোভ প্রদর্শন করেন।  জাতীয় মহিলা কমিশন এই ঘটনার স্বতঃপ্রণোদিত অভিযোগ গ্রহণ করে এবং দ্রুত ও নিরপেক্ষ তদন্তের দাবি জানায়, যা মামলার গুরুত্বকে আরও বাড়িয়ে তোলে। এছাড়াও, এই ঘটনার বিচারের দাবিতে কলকাতা হাইকোর্টের প্রধান বিচারপতিকেও একটি চিঠি পাঠানো হয়েছে।

আরও দেখুন 
২০২৪ আর. জি. কর মেডিকেল কলেজ ও হাসপাতাল ধর্ষণ ও হত্যাকাণ্ড
 ভারতে ধর্ষণ
 ভারতে নারীর প্রতি সহিংসতা

তথ্যসূত্র 

কলকাতায় অপরাধ
নারীর প্রতি সহিংসতার ঘটনা
ভারতে ধর্ষণ
ভারতে নারীর বিরুদ্ধে সহিংসতা